FreeBSD kézikönyv
Előző | Fejezet 6. Asztali alkalmazások | Következő

# 6.2. Böngészők

A FreeBSD-vel együtt nem települ semmilyen böngésző. Helyette keressük meg a Portgyűjteményben a www könyvtárat, ahol ezzel szemben rengeteg böngésző áll telepítésre készen. Ha nem lenne időnk mindent lefordítani (ami egyes esetekben akár rengeteg időnkbe is kerülhet), ezek csomagolt formában is elérhetőek.

A KDE-hez és a GNOME-hoz eleve tartoznak HTML-böngészők. Ezen komplett munkakörnyezetek beállításához a 5.7 Szakaszt olvassuk el.

Ha viszont csak egy kevés erőforrást igénylő böngészőkre vágyunk, érdemes megnéznünk a Portgyűjteményben található `www/dillo`, `www/links` vagy `www/w3m` portokat.

Ez a rész az alábbi alkalmazásokat említi:

Alkalmazás | Erőforrásigény | Telepítés forrásból | Főbb függőségek
--- | --- | --- | ---
Firefox | közepes | nehéz | Gtk+
Opera | kevés | könnyű | Vannak FreeBSD-s és linuxos változatai is. A linuxos verzió használatához azonban szükség van a bináris Linux kompatibilitásra és a linux-openmotif portra.
Konqueror | közepes | nehéz | A KDE függvénykönyvtárai.

## 6.2.1. Firefox

A Firefox egy modern, szabad és nyílt forráskódú böngésző, amely tökéletesen használható FreeBSD alatt. Megtalálható benne egy, a jelenlegi HTML szabványoknak nagyon jól megfelelő megjelenítő motor, a lapokra bontható böngészés támogatása, a kéretlenül felbukkanó ablakok blokkolása, különböző kiterjesztések, javított biztonsági lehetőségek és még sok minden más. A Firefox forrása a Mozilla kódján alapszik.

Csomagból így telepíthető:

    # pkg_add -r firefox

Ekkor a Firefox 2.`X` változata fog települni. Ha helyette a Firefox 3.`X` változatát szeretnénk használni, akkor ezt a parancsot adjuk ki:

    # pkg_add -r firefox3

Ha forrásból szeretnénk felrakni, használhatjuk a Portgyűjteményben található portját is:

    # cd /usr/ports/www/firefox
    # make install clean

A Firefox 3.`X` telepítéséhez az iménti parancsban cseréljük ki a `firefox` részt a `firefox3` könyvtárra.

## 6.2.2. A Firefox és a Java™ plugin

> Megjegyzés: Ennél és a következő résznél feltételezzük, hogy már korábban telepítettük a Firefox alkalmazást.

A FreeBSD Alapítvány megegyezett a Sun Microsystems-szel, hogy terjesztheti a Java™ futtatókörnyezet (JRE™) és a Java fejlesztőkörnyezet (JDK™) FreeBSD-re lefordított bináris változatait. Ezek a csomagok elérhetőek a FreeBSD Alapítvány honlapjáról.

Ha tehát Java-támogatást szeretnénk hozzáadni a Firefox böngészőhöz, elsőként fel kell telepítenünk a `java/javavmwrapper` portot. Ezután le kell töltenünk a Diablo JRE csomagot a http://www.freebsdfoundation.org/downloads/java.shtml címről, majd telepítenünk azt a pkg_add(1) segítségével.

Indítsuk el a böngészőnket, és írjuk be a címsorba, hogy `about:plugins` és nyomjuk le az Enter billentyűt. Az eredményül kapott oldalon láthatjuk az eddig telepített pluginok listáját, ahol mostanra már a Java pluginnak is meg kell jelennie. Amennyiben ez nem következne be, `root` felhasználóként adjuk ki az alábbi parancsot:

    # ln -s /usr/local/diablo-jre1.6.0/plugin/i386/ns7/libjavaplugin_oji.so \
      /usr/local/lib/browser_plugins/

Ezt követően indítsuk újra a böngészőnket.

## 6.2.3. A Firefox és a Macromedia® Flash™ plugin

A Macromedia® Flash™ plugin nem érhető el közvetlenül FreeBSD-re. Azonban létezik egy, a plugin linuxos verziójára épített szoftveres réteg (wrapper). Ez a wrapper még többek közt az Adobe® Acrobat® és a RealPlayer® pluginjait is használhatóvá teszi.

> Figyelem: A most következő részben a Flash 9.`X` telepítését tárgyaljuk a legfrissebb FreeBSD -STABLE és 7.1-RELEASE változatok esetén. Ha a FreeBSD valamelyik korábbi változatát használjuk és problémákba ütköznénk, javasolt inkább a `www/linux-flashplugin7` port telepítése és a linprocfs(5) beállítására vonatkozó rész kihagyása.

Telepítsük a `www/nspluginwrapper` portot. A port telepítése viszont maga után vonja a `emulators/linux_base-fc4` telepítését is, amely viszont egy nagyobb port.

A következő lépésben telepítsük a `www/linux-flashplugin9` portot. Miután felkerült, a hozzátartozó plugint minden felhasználónak külön telepítenie kell az `nspluginwrapper` parancs kiadásával:

    % nspluginwrapper -v -a -i

Ha Flash animációkat szeretnénk lejátszani, akkor ehhez a `/usr/compat/linux/proc` könyvtárba csatlakoztatnunk kell egy linprocfs(5) típusú linuxos proc állományrendszert. Ezt a következő paranccsal tehetjük meg:

    # mount -t linprocfs linproc /usr/compat/linux/proc

Az `/etc/fstab` állományban az alábbi sor hozzáadásával azonban ennek csatlakoztatása akár automatikussá is tehető a rendszerindítás során:

    linproc  /usr/compat/linux/proc  linprocfs      rw       0       0

Ezután indítsuk el a böngészőt, majd gépeljük be a `about:plugins` szöveget a címsorba és nyomjuk le az Enter billentyűt. Ekkor a jelenleg elérhető pluginok listájának kell megjelennie.

## 6.2.4. A Firefox és az Swfdec Flash plugin

Az Swfdec egy Flash animációk dekódolásáért és megjelenítéséért felelős programkönyvtár. Az Swfdec-Mozilla pedig egy Firefox böngészőkhöz készített plugin, amely az Swfdec könyvtáron keresztül játszik le SWF állományokat. Jelenleg még aktív fejlesztés alatt áll.

Ha nem akarjuk vagy netalán nem tudjuk forrásból lefordítani, akkor egyszerűen csak telepítsük csomagként a hálózaton keresztül:

    # pkg_add -r swfdec-plugin

Ha valamiért mégsem érhető el hozzá csomag, akkor a Portgyűjteményből is telepíthetjük:

    # cd /usr/ports/www/swfdec-plugin
    # make install clean

Miután telepítettük a plugint, a használatához indítsuk újra a böngészőt.

## 6.2.5. Opera

Az Opera egy sokoldalú és szabványokkal kompatibilis böngésző. Tartalmaz beépített levelező klienst és hírolvasót, IRC-klienst, RSS/Atom-olvasót és még sok mindent mást. Ennek ellenére az Opera viszonylag pehelysúlyúnak és gyorsnak számít. Két fajta módon is használható: létezik “natív” FreeBSD-s változata, valamint a Linux emulációval futó változata.

Az Opera FreeBSD-s változatát a megfelelő csomag telepítésével érhetjük el:

    # pkg_add -r opera

Habár egyes FTP oldalakon nem található meg az összes csomag, viszont a Portgyűjteményből még ekkor is be tudjuk szerezni az Operat:

    # cd /usr/ports/www/opera
    # make install clean

A linuxos Opera telepítéséhez `opera` helyett `linux-opera` nevet kell megadnunk a fenti parancsokban. Ennek a verziónak a használata akkor lehet előnyös, ha olyan plugineket akarunk elérni, amelyek csak Linuxra léteznek. Ilyen például az Adobe Acrobat Reader®. Ettől eltekintve azonban a FreeBSD-s és a linuxos változatok szinte teljesen megegyeznek.

## 6.2.6. Konqueror

A Konqueror a KDE része, de a használatához elegendő, ha csak a `x11/kdebase3` portot telepítjük fel. A Konqueror több, mint egy egyszerű böngésző: állománykezelő és multimédiás nézegető is.

Számtalan plugin áll rendelkezésre a Konquerorhoz, melyeket a `misc/konq-plugins` portban találunk meg.

A Konqueror ismeri a Flasht is. A Flash és a Konqueror kapcsolatával egy külön “Hogyan” is foglalkozik, amelyet a http://freebsd.kde.org/howtos/konqueror-flash.php címen olvashatunk el.

Előző | Tartalom | Következő
Asztali alkalmazások | Fel | Irodai eszközök

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.